FI Euroopan unionin virallinen lehti C 125/22

Ote luottolaitosten tervehdyttämisestä ja likvidaatiosta Euroopan parlamentin ja neuvoston direktiivin 2001/24/EY nojalla tehdystä Landsbanki Íslands hf:ää koskevasta päätöksestä

Kehotus saatavan ilmoittamiseen – Noudatettavat määräajat

2009/C 125/08

ILMOITUS MORATORION VOIMASSAOLON JATKAMISESTA

Reykjavikin aluetuomioistuimen 3. maaliskuuta 2009 tekemällä päätöksellä sallittiin Landsbanki Íslands hf:lle (rekisterinumero 540291-2259, Austurstræti 16, 101 Reykjavík)alun perin 5. joulukuuta 2008 myönnetyn moratorion voimassaolon jatkaminen torstaihin 26. päivään marraskuuta 2009. Lain N:o 44/2009, jolla muutetaan lakia N:o 161/2002, siirtymäsäännöksen II mukaisesti Reykjavikin aluetuomioistuin on nimennyt pankille likvidaatiokomitean, jonka tehtävänä on muun muassa käsitellä pankilta vaaditut saatavat silloin, kun moratorio on voimassa, ja sen jälkeen, kun likvidaatiomenettely käynnistetään moratorion voimassaolon päättyessä.

Viitepäivä on 15. marraskuuta 2008. Saatavien käsittelyn aloittamispäivä perustuu lain N:o 44/2009 voimaantuloon, ja se on 22. huhtikuuta 2009 (ks. lain N:o 161/2002 102 pykälän ensimmäinen momentti ja kolmannen momentin toinen virke ja lain N:o 44/2009 6 pykälä).

Kaikkia osapuolia, joilla on mitä tahansa velka- tai muita oikeuksista johtuvia saatavia Landsbanki Íslands hf:ltä tai pankin hallussa olevia varoja koskevia vaateita (etuoikeutetut saatavat ja saatavat, joiden vakuutena on esineoikeus, mukaan luettuina), pyydetään ilmoittamaan valvomansa saatavat pankin likvidaatiokomitealle kuuden kuukauden kuluessa siitä, kun tämä ilmoitus julkaistiin ensimmäisen kerran (30. huhtikuuta 2009). Saatavien valvonnan määräpäivä on siten 30. lokakuuta 2009. Valvottavat saatavat on ilmoitettava pankin likvidaatiokomitealle postitse osoitteeseen Austurstræti 16, 101 Reykjavík, Iceland. Saatavia valvottaessa on noudatettava konkurssilain N:o 21/1991 117 pykälän toisessa ja kolmannessa momentissa annettuja ohjeita. Lain N:o 161/2002 102 pykälän ensimmäisen momentin ja kolmannen momentin toisen virkkeen ja lain N:o 44/2009 6 pykälän mukaisesti velkojia pyydetään sisällyttämään valvomiinsa saataviin saatavien tilanne 22. huhtikuuta 2009.

Valuuttasaatavat on valvottava kyseisessä valuutassa. Euroopan talousalueen tai Euroopan vapaakauppa-alueen jäsenvaltiosta peräisin oleva velkoja voi valvoa saatavansa kyseisen valtion kielellä. Tällaisiin valvontoihin on liitettävä islanninkielinen käännös. Valvonnat on mahdollista tehdä myös englanniksi, jolloin niihin ei tarvitse liittää käännöstä. Muut velkojat voivat valvoa saatavansa islannin tai englannin kielellä.

Jos saatavaa ei valvota edellä mainitun määräajan kuluessa, oikeusvaikutus on sama kuin konkurssilain N:o 21/1991 118 pykälässä (valvonta, jota ei ole tehty oikeassa muodossa). Tällöin saatava Landsbanki Íslands hf:ltä katsotaan peruutetuksi, jollei sovelleta mainitun pykälän 1–6 momentissa tarkoitettuja poikkeuksia.

Huomautettakoon vielä, että velkojan katsotaan saatavansa valvoessaan suostuvan siihen, että kyseisiä saatavia koskevat tiedot eivät ole enää luottamuksellisia (pankkisalaisuus).

Velkojien kokous pidetään maanantaina 23. marraskuuta 2009 kello 9.00 Hilton Hotel Nordican tiloissa osoitteessa Suðurlandsbraut 2, Reykjavík. Kokoukseen voivat osallistua osapuolet, jotka ovat valvoneet pankilta olevat saatavansa. Kokouksessa keskustellaan saamisluettelosta ja likvidaatiokomitean mahdollisesti jo tekemästä päätöksestä. Pankilta olevat saatavansa valvoneilla osapuolilla on mahdollisuus tutustua saamisluetteloon viimeistään viikko ennen edellä mainittua kokousta.

Edellä mainitussa kokouksessa keskustellaan myös Landsbanki Íslands hf:ää koskevasta moratoriosta, kuten konkurssilain N:o 21/1991 III luvussa säädetään. Edellä mainitun Reykjavikin aluetuomioistuimen tekemän päätöksen mukaisesti tuomioistuin tarkastelee pankin moratoriota uudelleen 26. marraskuuta 2009 kello 13.30 salissa 102.

Lisätietoja saatavien valvonnasta ja valvonnan käsittelemisestä löytyy pankin internetsivuilta osoitteesta: www.lbi.is Likvidaatiokomitea pyytää velkojia ilmoittamaan oman tai edustajansa sähköpostiosoitteen tiedonvaihdon helpottamiseksi.